Galko, Ľubomír, poslanec NR SR (2023-11-15):
Ďakujem pekne. Vážené panie poslankyne, páni poslanci, vážená vláda vraj lepšieho, pokojnejšieho a bezpečnejšieho žitia. Dovoľte mi hneď na úvod vás požiadať, aby ste si láskavo z občanov Slovenska nerobili srandu. Dať si heslo do programového vyhlásenia vlády „lepšie, pokojnejšie a bezpečnejšie žiť“ po tom, ako ste vypustili medzi policajtov nedospelého, premotivovaného jedinca, ktorý sa tu správa ako mäsiar s motorovou pílou, ktorý tu bez ohľadu na právo, na morálku likviduje krížom-krážom policajtov, ktorí dvadsať – tridsať rokov slúžili našej vlasti, bojovali so zločincami a starali sa o našu bezpečnosť, a je schopný sa ešte aj vyhrážať sudcom, ktorí ho slušne upozornia, že by mal hamovať, môžu len osoby cynické a drzé. Napísať si v programovom vyhlásení vlády ako prvý bod názov „Návrat k štandardnému prostrediu demokratickej spoločnosti“ po tom, ako ste všade do aparátu štátu nacpali a ešte len idete nacpať trestne stíhaných ľudí, prípadne politikov, ktorí, ktorých jediným cieľom v politike je zachrániť sa pred kriminálom, je, povedal by som, až morbídne. To idete akože s kým nastavovať to štandardné demokratické prostredie, s Petrom Pellegrinim? No s tým môžete akurát tak nastavovať tak krabice od šampusu pre ďalších a ďalších 150-tisíc eur úplatkov, na ktoré si tento človek, ktorý žije dlhodobo nad svoje príjmy, ani svoj luxusný život, ani svoje majetky nevie hodnoverne vysvetliť, určite už brúsi zuby. Alebo to štandardné demokratické prostredie idete nastavovať s Robertom Kaliňákom, s Tiborom Gašparom, s Petrom Žigom alebo Radkom Kurucom a s mnohými ďalšími? A veliť tomu všetkému má samotný lord Voldemort, Robert Fico. Sa nedajte vysmiať! Viete o tom, že Kriminalisticko-expertízny ústav Policajného zboru zistil, že tie nahrávky, tá nahrávka, s ktorou šermoval Robert Fico na tých svojich tlačových besedách, bola zmanipulovaná a že zrovna dnes boli dve osoby v tejto súvislosti obvinené? Viete o tom, že už druhý sudca odkázal Matúšovi Šutajovi Eštokovi, že porušil zákon a že porušil práva policajta a že tento policajt sa musí vrátiť do práce? To s takýmito ľuďmi vy idete nastavovať to štandardné demokratické prostredie?! A preto sa vás otvorene pýtam, prečo občanov Slovenska takto provokujete? Prečo sa im vysmievate? Veď v poriadku, však vyhrali ste voľby, valcujete to tu od prvého dňa, likvidujete a evidentne v tom chcete aj pokračovať. Som presvedčený, že ľudia to sledujú a budú to sledovať aj naďalej a svoj názor na vaše kroky vám dajú postupne primeranou formou najavo. Nemajte o to obavy. Ale aspoň nepíšte do tak vážneho dokumentu, akým by malo byť programové vyhlásenie vlády, vyslovené bludy a provokácie! Takže nie, dámy a páni, vy nie ste žiadna vláda lepšieho, pokojnejšieho a bezpečnejšieho žitia. To, čo sa tu upieklo, je obyčajná pragmatická dohoda na rozdelení moci, ekonomického vplyvu a na ochrane záujmov oligarchov. Je to pokus opätovne nastoliť klientelistický systém, ktorý zapustil na Slovensku hlboké korene počas vašich predchádzajúcich vlád a, žiaľ, nepodarilo sa ho kompletne vykoreniť. Ako si to môžem takto príkro dovoliť posúdiť? Lebo vidím, na akých obskúrnych základoch táto vládna koalícia vznikla. Lebo vidím stále tie isté temné tváre, lebo vidím v nich ten zle skrývaný cynizmus. Lebo u hegemóna tejto koalície v strane SMER 1, ale aj jej vytvorenému klonu SMER 2 nevidím ani náznak skutočnej sebareflexie. A nie som sám, kto to takto cíti. Tisíce občanov to cítia už dnes rovnako. Návrat k štandardnému prostrediu demokratickej spoločnosti, ktorý sa v tomto programovom vyhlásení vlády podsúva verejnosti, je teda len fatamorgána, je to falzifikát reality. Vážené dámy, vážení páni, asi každému pozorovateľovi udrela do očí dĺžka programového vyhlásenia vlády. Akoby jeho autori prepadli zdaniu, že doba si vyžaduje nejaké ságy. Lenže v tom je ten problém. V texte je veľa hlušiny, banalít, opakujúcich sa motívov. Ale konkrétnosti, ktoré sú potrebné a mal by ich takýto dokument obsahovať, tam nie sú. Ak za konkrétne veci, samozrejme, nepokladáme svetový mier typu efektívny boj so zdražovaním, návrat dôstojnosti do života, stabilizácia napätej situácie v zdravotníctve, zdravý rozum vo výchovno-vzdelávacom procese a podobné omáčky. Keď som sa nad týmto textom ale zamyslel, poznajúc realitu, poznajúc reálnu schopnosť doterajších vlád Roberta Fica plniť svoje sľuby a predsavzatia, uvedomil som si, že je to vlastne aj tak jedno, pretože máme pred sebou programové vyhlásenie vlády odtrhnutej od reality. Vlády, ktorá sa naučila písať do svojho programu kvetnaté súvetia, ale ktorá bude v skutočnosti vládnuť podľa celkom iných pravidiel, podľa tých nepísaných. 	Poviem vám to takto, keď došlo v minulosti v tomto štáte na veľké zvieratá, bolo úplne jedno, či za Mečiara, Dzurindu, alebo Fica, polícia, prokuratúra, finančná správa vždy pred ich podvodmi a machináciami kapitulovali. Toto sa zmenilo až v roku 2020, keď sa policajti a orgány činné v trestnom konaní slobodne nadýchli a začali slobodne vyšetrovať a súdiť a 3,5 roka to slobodne robili. A toto vy chcete zastaviť. Toto chcete zvrátiť a znova chcete zaviesť tú vašu paradigmu a síce to, že niektorí ľudia v tomto štáte sú a budú jednoducho nedotknuteľní, že sa tešia a budú sa tešiť obrovskému majetku a beztrestnosti. Výlučne toto je váš cieľ. Vážené panie poslankyne, páni poslanci, dovolím si ešte uviesť niekoľko postrehov v oblasti zahraničnej politiky a obrany, teda oblasti, ktorým sa venujem. V zahraničnej politike je kľúčovým a zásadným nedostatkom, až do oči bijúce to, akým spôsobom sa programové vyhlásenie vlády alibisticky doslova vyhýba explicitnému označeniu Ruska ako agresora a príčiny vojenského konfliktu na Ukrajine. To je zo strany slovenskej vlády neuveriteľne zbabelé, sebecké, nízke a podlé. Taktiež sa vláda správa mimoriadne farizejsky, keď tvrdí, že podporuje mier na Ukrajine, a preto bude podporovať Ukrajinu len humanitárne, a teda nebude podporovať na vládnej úrovni Ukrajinu vojensky. S dovetkom, že súkromné firmy to vraj môžu robiť, dokonca ich k tomu nabáda. Cítite tú schizofréniu? Nehovoriac ešte o tom, že vláda aj klame, lebo medzi humanitárnu pomoc zahrnula napríklad aj odmínovanie, ktoré chce Ukrajine poskytovať naďalej. Odmínovanie, prosím pekne, nie je žiadna humanitárna pomoc. To je, pokiaľ sa to deje počas vojenského konfliktu, vojnová pomoc. Vláda chce takýmto spôsobom len vyhovieť náladám časti svojich voličov a takto ich opäť len manipuluje a klame. V ostatných častiach programového vyhlásenia vlády v zahraničnej politike, týkajúcich sa napríklad ekonomickej diplomacie, rozvojovej pomoci, diplomatickej služby či problematiky našich krajanov Slovákov žijúcich v zahraničí, je tento dokument nedostatočný, prípadne moc všeobecný. Aby som nebol teda len kritický, za pozitívne v časti zahraničná politika hodnotím to, že vláda deklaruje podporu plneniu záväzkov vyplývajúcich z členstva v Severoatlantickej aliancii. Avšak okrem toho, čo spomínam, je v tejto časti venujúcej sa zahraničnej politike hlavne vata, hlušina, prípadne vety okopírované z historicky starších programových vyhlásení vlády, ako napríklad časť týkajúca sa migračnej krízy. A časť obrana? Opäť len samé chceme mier, nechceme vojnu, nechceme vojnové riešenie a strašenie migráciou. Nič konkrétneho o veľkých vojenských projektoch, o vyzbrojovaní, o výstroji pre vojakov, ak za konkrétnosti nepokladáme opäť floskuly typu „vláda sa bude usilovať“, „vláda sa sústredí“, „vláda sa bude snažiť“ a podobné nič nehovoriace frázy. Nič o moderných hrozbách, nič o hybridných hrozbách, o kybernetických útokoch, o energetických hrozbách, o hrozbách terorizmu nula, ani ťuk. Nič o vojenskom zdravotníctve, o vzdelávaní, o dobrovoľnej vojenskej príprave, o aktívnych zálohách, nič o domácom ani medzinárodnom krízovom manažmente. A opäť, ak mám teda spomenúť niečo pozitívne v plánoch tejto časti, tak je to deklarovanie podpory domáceho obranného priemyslu. Snáď nezostane len pri sľuboch a bude sa to robiť rozumne. Aj zachovanie 2 % HDP na obranu je vec, ktorá bude mať u mňa určite podporu. Každopádne som nútený konštatovať, že programové vyhlásenie vlády v časti obrana je nedostatočné, ešte amatérskejšie, slabšie a chudšie ako v časti, ktorá sa týka zahraničnej politiky, a obsahovo nespĺňa ani elementárne vlastnosti, ktoré by takýto dokument mal obsahovať. Vážené kolegyne, vážení kolegovia, prečítam vám teraz niekoľko vyjadrení: „Voliči si budú môcť vybrať medzi kombináciou Robert Fico a Andrej Danko alebo HLAS Petra Pellegriniho a jeho kolegov, niekoho z terajšej koalície alebo možno nejakú stranu, ktorá sa do parlamentu dostane. S Robertom Fico som sa mentálne aj ľudsky rozišiel. Účasť vo vláde, v ktorej by sedel aj on, si neviem predstaviť. Robert Fico je politik minulosti. Ja si to neviem predstaviť a to by ani nefungovalo. Na Slovensku musí fungovať pokoj a mala by vzniknúť vláda, ktorá pomôže upokojiť spoločnosť. Moja preferencia je, a hovorím to vlastne od začiatku HLAS-u, pre upokojenie spoločnosti, ktorá je rozdelená na dva znepriatelené tábory, by bolo najlepším riešením, keby vznikla vláda takého zmierenia, to znamená, že by to bol mix strán, napríklad HLAS-u a niekoho zo súčasnej koalície, alebo nejaký budúci tvar, ako keď sa to len takto vymení. A zdôrazňujem, že moje slová o Robertovi Ficovi nie sú len nejaká finta, aby sme potom predsa len so SMER-om mohli vládnuť.“ Stavím sa, že v nich spoznávate predsedu strany SMER 2, alias HLAS Petra Pellegriniho. A teraz si položme otázku. Oklamal Peter Pellegrini voličov? Áno, oklamal. Bohapusto ich oklamal a podviedol. On totiž zabojoval o ním deklarovanú, preferovanú vládu zmierenia asi tak, ako bojujú futbalisti v kúpenom alebo predanom zápase. Ľudí, ktorí mu jeho sladké reči uverili, tento človek predal. Je to podvodník a klamár. Lenže tých klamstiev a podvodov bolo vo volebnej kampani zo strany Petra Pellegriniho a jeho súputníkov v tom ich zamaskovanom smeráckom spolku oveľa viac. To, že dôchodcovia nedostanú tento rok vo výške 640 eur 13. dôchodok, ako im explicitne sľubovali aj Peter Pellegrini, ale napríklad aj Erik Tomáš, nie je len ich podvod na senioroch, ale je to z ich strany aj poriadna špinavosť. To, že títo politici ešte ani nedostali dôveru v Národnej rade, už hlásajú de facto rušenie rodičovského bonusu, a pritom pred voľbami sa dušovali, že žiadne sociálne opatrenia nezrušia, je nielen dôkaz o tom, že pred voľbami klamali, ale je to aj dôkaz o ich nízkom a podlom charaktere. O ich sľuboch typu lacnejšie energie, lacnejšie potraviny nezostal ani závan, zmizli ako jarný sneh. A takto by som mohol hovoriť do večera, ale netreba. Už tieto fakty ma oprávňujú opätovne o opakovane konštatovať rezultát. Áno, Peter Pellegrini a členovia jeho politickej partaje sú klamári a podvodníci. Sú to nehorázni klamári a podvodníci. Chcem podotknúť, že spolu s rokovaním o programovom vyhlásení vlády sa rokuje aj o vyslovení dôvery vláde. Žiaľ, musím konštatovať, že personálne nominácie jednotlivých členov sú doslova tragické. Pri týchto nomináciách je isté, že s takým Erikom Tomášom v kresle ministra práce, ktorý je totálne neschopný, alebo s Robertom Ficom v kresle premiéra, Matúšom Šutajom Eštokom v kresle ministra vnútra, s Robertom Kaliňákom v kresle ministra obrany, ktorí sú na rozdiel od Tomáša zasa schopní úplne všetkého, a ďalšími persónami zo strany SMER 1 a SMER 2 sa Slovensko neposunie ani o milimeter, ale naopak, zaradí spätný chod. O tom som hlboko presvedčený. Dámy a páni, musím, musím a neodpustím si povedať na záver ešte jednu poznámku. Obrazne povedané, môj umiernený liberálny boh mi je svedkom, že som dlhodobo upozorňoval na to, že predovšetkým klasické liberálne médiá SME a Denník N sa zbláznili, keď neustále očisťujú v Perwolle Petra Pellegriniho a jeho podvodnícku partiu združenú v SMER-e 2 a tvrdia, že oni sú tí polepšení, ktorí určite, na tisíc percent pôjdu do vlády národného zmierenia a nikdy nepôjdu s Robertom Ficom. Upozorňoval som na to 3,5 roka neustále a nielen ja. Žiaľ, títo politickí aktivisti z radov niektorých novinárov, ktorí sa spreneverili svojmu poslaniu, si šli svoje. Manipulovali, klamali, robili pozitívne piár a marketing Petrovi Pellegrinimu a jeho partaji. A potom, keď im päť minút po oficiálnych výsledkoch volieb tento človek ukázal dlhý nos, tak si uvedomili, že čo vlastne spôsobili, ale už bolo neskoro. Áno, treba si to povedať otvorene, na tom, že dnes prerokúvame programové vyhlásenie vlády klamárov a podvodníkov, majú zásluhu aj mnohí novinári. Prednostne píšuci novinári z dvoch redakcií, ktoré som menoval, a spolu s nimi mnohí insitní politológovia a viaceré takzvané mienkotvorné osoby, ktoré tu dlhodobo manipulovali ľudí a tlačili im nezmysly do hlavy. Pravda oslobodzuje, a preto je potrebné aj túto pravdu neustále pripomínať a opakovať. Vážené panie poslankyne a poslanci vládnej väčšiny, programové vyhlásenie vlády členovia nášho hnutia nepodporia pre dôvody, ktoré som uviedol. Som si istý, že to ani od nás neočakávate. Ale jedno môžem tejto vládnej koalícii sľúbiť. To, čo budeme pokladať za správne pre občanov Slovenska a pre jeho záujmy, podporíme. Chcem vás ale zároveň ubezpečiť, že sa tvrdo postavíme voči všetkým nápadom a iniciatívam, ktoré v predloženom programovom vyhlásení vlády pokladáme za pomýlené a nebezpečné, ktoré sú návrhmi lobistov, čo chcú pokračovať v praxi okrádania daňových poplatníkov a ktorých cieľom je pustiť tu opätovne preniknúť organizovaný zločin do štruktúr štátu. A chcem teraz na záver osobitne adresovať politikom vládnej koalície typu Šutaj Eštok a jemu podobným, ktorí chcú znásilniť bezpečnostné zložky našej vlasti: vráťte sa z kratšej cesty, lebo ak opakovane prekročíte čiary, budeme tam stáť my a nebudeme sami. S nami budú stáť ľudia, ktorí to, čo robíte, už dnes vnímajú a vidia. A garantujem vám, že cez nás neprejdete. Ďakujem vám za pozornosť. (Potlesk.)